Erată: Prevederea privind închisoarea pentru folosirea de informații care nu sunt destinate publicității este deja în vigoare în legea 78/2000

Erată: O inițiativă legislativă de modificare a legii 78/2000 privind prevenirea, descoperirea și sancționarea faptelor de corupție prevede pedeapsa cu închisoare de la 1 la 5 ani a anumitor fapte precum efectuarea de operațiuni financiare incompatibile cu funcția sau folosirea de informații care nu sunt destinate publicității doar dacă acestea sunt săvârșite în scopul obținerii pentru sine, nu și pentru altul, de bani, bunuri ori alte foloase materiale necuvenite.

Prevederea potrivit căreia se pedepsește cu închisoarea de la 1 la 5 ani ”folosirea, în orice mod, direct sau indirect, de informații ce nu sunt destinate publicității ori permiterea accesului unor persoane neautorizate la aceste informații” se regăsește și în varianta aflată în vigoare a actului normativ.

Practic, inițiatorii au modificat articolul 12 al legii 78/2000 astfel încât sunt considerate fapte de corupție doar dacă faptele au fost săvârșite în scopul exclusiv al obținerii pentru sine de bani sau bunuri și doar cu condiția ca foloasele necuvenite urmărite a fi obținute sunt de natură materială.

Modificarea a fost inițiată de deputatul PSD Cătălin Rădulescu și semnată de alți 15 deputați PSD, printre care și Andreea Cosma.

Inițiativa legislativă a fost înregistrată la Senat pe 12 decembrie 2017 și a avut termenul de adoptare tacită săptămâna trecută, pe 14 mai.

Varianta propusă de deputații PSD și adoptată tacit de Senat:”sunt pedepsite cu închisoarea de la 1 la 5 ani următoarele fapte, dacă sunt săvârșite în scopul obținerii pentru sine de bani, bunuri ori alte foloase materiale necuvenite (…) folosirea în orice mod, direct sau indirect, de informații ce nu sunt destinate publicității ori permiterea accesului unor persoane neautorizate la aceste informații”.

Varianta aflată în legea în vigoare: ”sunt pedepsite cu închisoarea de la 1 la 5 ani următoarele fapte, dacă sunt săvâarșite în scopul obținerii pentru sine sau pentru altul de bani, bunuri ori alte foloase necuvenite (…) folosirea, în orice mod, direct sau indirect, de informații ce nu sunt destinate publicității ori permiterea accesului unor persoane neautorizate la aceste informații”.